Aktivnost inhibitora aktivatora plazminogena-1 i dugoročni ishod kod pacijenata s infarktom miokarda s elevacijom ST-segmenta liječenih perkutanom koronarnom intervencijom: prospektivno kohortno istraživanje

**Cilj** Odrediti odnos između porasta aktivnosti inhibitora aktivatora plazminogena-1 (PAI-1) u prva 24 sata liječenja infarkta miokarda s elevacijom ST-segmenta i smrti nakon 5 godina.

**Postupci** Od 1. svibnja 2009. do 23. ožujka 2010. prospektivno kohortno istraživanje u jednom centru uključilo je 87 uzastopnih pacijenata s infarktom miokarda s elevacijom ST-segmenta liječenih primarnom perkutanom koronarnom intervencijom u Kliničkom bolničkom centru Sestre Milosrdnice. Aktivnost inhibitora aktivatora plazminogena-1 odredili smo na prijmu u bolnicu i 24 sata kasnije. Primarni ishod bio je smrt nakon 5 godina. Prediktivnu vrijednost varijabli aktivnosti inhibitora aktivatora plazminogena-1 kao biomarkera smrti odredili smo koristeći krivulju osjetljivosti; neovisne prediktore smrti odredili smo multivarijatnom Coxovom regresijom; dok smo kovarijate neovisno povezane s višim porastom aktivnosti inhibitora aktivatora plazminogena-1 odredili linearnom regresijom.

**Rezultati** Dva pacijenta su umrla za vrijeme bolničkog liječenja, a 11 ih je umrlo za vrijeme praćenja. Porast aktivnosti inhibitora aktivatora plazminogena-1 imao je najveće područje ispod krivulje osjetljivosti (0,748) za predviđanje stope smrtnosti (optimalna granična točka 3,7 U/mL, osjetljivost 53,8%, specifičnost 90,5%). Pacijenti s porastom aktivnosti inhibitora aktivatora plazminogena-1 većim od 3,7 U/mL imali su značajno viši mortalitet (*P* < 0,001). Kaplan-Meier krivulja preživljenja počela se granati u prvoj godini nakon infarkta miokarda s elevacijom ST-segmenta. Nezavisni prediktori smrti bili su porast aktivnosti inhibitora aktivatora plazminogena-1 i finalni TIMI tok. Porast aktivnosti inhibitora aktivatora plazminogena-1 bio je neovisno povezan sa srčanim zastojem, aspiracijom tromba i tjelesnom težinom.

**Zaključak** Porast aktivnosti inhibitora aktivatora plazminogena-1 viši od 3,7 U/mL povezan je s višom petogodišnjom stopom smrtnosti kod pacijenata s infarktom miokarda s elevacijom ST-segmenta liječenih primarnom perkutanom koronarnom intervencijom.